Návrh smernice
na postup delegácie Slovenskej republiky 
na 33. zasadnutí konferencie Organizácie Spojených národov pre výživu a poľnohospodárstvo – FAO 
v Ríme, v Talianskej republike 19. – 26. novembra 2005

	Slovenská republika sa zúčastní 33. zasadnutia konferencie Organizácie Spojených národov pre výživu a poľnohospodárstvo – FAO ako riadny člen organizácie FAO a Európskej únie.
	Počas rokovania konferencie podľa zmluvy o Európskej únii a členstva ES vo FAO sa predpokladá, že delegácie 25 členských krajín EÚ a ES (ďalej 25 ČK EÚ a ES) budú vystupovať podľa dohodnutých kompetencií (národné, zmiešané a ES), ktoré smerujú k záujmom a zvýšeniu spoločného významu 25 ČK EÚ a Európskeho spoločenstva a ich vplyvu na celosvetový program FAO.
Delegácia Slovenskej republiky akceptujúc spoločné kompetencie 25 ČK EÚ a ES na 33. zasadnutí konferencie Organizácie Spojených národov pre výživu a poľnohospodárstvo bude mať v centre záujmu a bude sledovať tieto ciele: 
 
1.	Vyjadriť stanovisko o postojoch Slovenskej republiky v realizácii programu, práce            a mandátu FAO a SR s FAO a naznačiť hlavné zámery slovenského poľnohospodárstva, potravinárstva, lesníctva a súvisiacich sektorov vo vzťahu k tejto spolupráci – tieto postoje vyjadriť vo vystúpení vedúceho delegácie SR.

2.	Zaujať stanovisko k realizácii programu FAO v rokoch 2004 – 2005 vrátane správy FAO zameranej na hodnotenie činnosti za rok 2005.

3.	V programe práce a rozpočtu generálneho riaditeľa FAO na roky 2006 – 2007 podporiť návrhy smerujúce k posilneniu postupu v riešení hladu, podvýživy a implementácii Miléniových rozvojových cieľov vo svete, regiónoch (najmä v Európe) a subregióne strednej a východnej Európy. V zmysle odporúčaní a záverov z koordinačných porád pri Rade EÚ pre FAO a Zmluvy o pristúpení SR k EÚ (zo 16. apríla 2003 v Aténach, v Gréckej republike) prihliadať a podporovať spoločné postoje 25 členských krajín EÚ a Európskeho spoločenstva najmä v nosných hlavných programoch, podprogramoch a ďalších aktivitách FAO.
 
4.	V zmysle výsledkov koordinácie 25 ČK EÚ a ES a regionálnych konzultácií podporovať návrhy a odporúčania, ktoré smerujú ku konkrétnej realizácii dvojročného programu FAO a jeho účelnejšiemu financovaniu.
 
5.	Podporiť návrhy a reformy, ktoré prispejú k urýchleniu krokov v implementácii záväzkov Akčného plánu Svetového potravinového summitu a väčšej implementácii záväzkov a tiež prípravný proces pre ich celosvetové hodnotenie po 10 rokoch (v roku 2006).
 
6.	Oceniť význam technickej spolupráce FAO so SR, ako aj výsledky spolupráce v rámci spoločných medzinárodných partnerstiev FAO. Rozvíjať ďalej kontakty pre získavanie informácií pre zapojenie slovenských odborníkov, inštitúcií v hlavných programoch FAO a v programoch – projektoch aktívnej rozvojovej pomoci. 
 
7.	Deklarovať členstvo Slovenskej republiky v otvorených výboroch Rady FAO na roky 2006 – 2007, potvrdiť pokračovanie pôsobenia SR v Dôchodkovom výbore a v Európskej lesníckej komisii v pozícii predsedníctva za región Európy. Usilovať sa v spoločných koordinačných rokovaniach 25 ČK EÚ a v regionálnych rokovaniach o získanie postov pre SR v pracovných skupinách a prípadne aj vo výboroch v budúcom dvojročnom programe FAO a Strednodobom pláne FAO v rokoch 2006 – 2011. 
 
8.	Postupovať podľa medzinárodno-politických záujmov Slovenskej republiky v súlade s Koncepciou zahraničnej politiky SR a podporiť pri voľbe na post generálneho riaditeľa FAO Jacquesa Dioufa (pozn. súčasný generálny riaditeľ FAO). Pri voľbách na post nezávislého predsedu Rady FAO podporiť kandidáta Holandského kráľovstva Rudy Rabbinge-ho (1. kolo) a v ďalších kolách voľby postupovať podľa medzinárodno-politických záujmov SR. Obdobný postup zvoliť pri voľbe na členov Rady FAO.
 
9.	Zabezpečiť aktívne zastupovanie Slovenskej republiky a účasť na práci na plenárnom zasadnutí, v pracovných komisiách, skupinách v programe 33. konferencie FAO a spoluprácu na koordinačných poradách 25 ČK EÚ a ES v  pozícii členskej krajiny EÚ.